Anel Heydenrych gesels oor karakters wat bly spookAnel Heydenrych is ŉ voormalige joernalis en aanbieder van RSG. Haar jongste roman Die afloerder is onlangs deur Penguin Random House uitgegee. Heydenrych het in ŉ Zoom-onderhoud met Maroela Media gesels oor karakters wat haar op hol gejaag het, uitdagings tydens die skryfproses en stories wat haar inspireer. Die afloerder is ŉ sielkundige riller wat in Colesberg in die Noord-Kaap afspeel. Heydenrych, wat in dié einste Karoodorp woon, vertel dat haar lewe ŉ goeie vertrekpunt was vir die verhaal. “ŉ Joernalis wat van die stad af platteland toe trek, was ŉ goeie begin,” vertel Heydenrych. “Dit is boonop ŉ vreemde ding dat ons ŉ reeksmoordenaar in Colesberg kan kry.” Heydenrych erken dat die Afloerder dikwels by haar gespook het en dan moes sy eers asemskep. “Om eerlik te wees, ek was party aande ŉ bietjie bang,” sê sy. “Veral wanneer ek besig was om oor die Afloerder te skryf en my hond, Anna, begin blaf.” Sy meen om in ŉ reeksmoordenaar se kop te klim, is nie ŉ maklike taak nie. Dit is juis dié karakters wat met ŉ mens se kop mors, vertel Heydenrych. “Ek moet voel wat my karakters voel, anders sal die storie nie geloofwaardig wees nie. Net soos die karakters in my vorige riller, Malhuis, is ek diep geraak deur elke emosie en toneel wat plaasvind.” Heydenrych is reeds besig met navorsing vir haar volgende boek, maar weens die inperkingsmaatreëls kan sy dit net gedeeltelik afhandel. “Ek moet in die tronk uitkom,” verklap sy. “Maar dit is nie nou moontlik nie. Daarom skryf ek solank die een deel van die verhaal.” Anje Bruwer is ŉ verslaggewer wat die gevaarlike strate van Johannesburg verruil vir ŉ rustiger lewe in Colesberg om ŉ misdaadroman te skryf. Maar die platteland is allermins rustig. Daar is ŉ menseslagter los wie se gruweldade Anje se kop laat duisel. Sy loop haar in sy web vas wanneer sy vir die plaaslike koerant oor sy moorde begin verslag lewer. Kaptein Siegfried Scholtz, ŉ man wie se skuldgevoelens hom ry, kan nie anders nie as om Anje by die ondersoek te betrek. Gaan hulle daarin slaag om te keer dat die moordenaar nog ŉ lewe wreed in ŉ bloederige swartsak verpak? Die afloerder is ŉ sielkundige riller wat so koud en donker is as kan kom.